สังคมข่าวหุ้น
*วานนี้ตลาดหุ้นไทยรับข่าวลือเข้ามา ทำเอาดัชนีวูบลงไปเกือบหลุด 1,500 จุด (ลบ 70 จุด) ก่อนจะดีดกลับขึ้นมาได้อย่างรวดเร็ว ปิดเหนือแนวรับสำคัญ 1,540 จุด ได้ (ปิด 1,548.13 จุด บวกลบ 23.72 จุด) มูลค่าการซื้อขายกว่า 1.43 แสนล้านบาท ดัชนีที่วูบลงอย่างรวดเร็ว และดีดกลับแบบสายฟ้าแลบ ทำให้นักลงทุนหลายคนจนในพริบตา และขณะเดียวกันมีนักลงทุนที่รวยขึ้นในพริบตาเช่นกัน สถานการณ์แบบนี้แหละที่ว่ากันว่า ต้องกล้าในช่วงที่คนอื่นกลัว
13 พ.ค. 2564

คาเฟอีน
*วานนี้ตลาดหุ้นไทยรับข่าวลือเข้ามา ทำเอาดัชนีวูบลงไปเกือบหลุด 1,500 จุด (ลบ 70 จุด) ก่อนจะดีดกลับขึ้นมาได้อย่างรวดเร็ว ปิดเหนือแนวรับสำคัญ 1,540 จุด ได้ (ปิด 1,548.13 จุด บวกลบ 23.72 จุด) มูลค่าการซื้อขายกว่า 1.43 แสนล้านบาท ดัชนีที่วูบลงอย่างรวดเร็ว และดีดกลับแบบสายฟ้าแลบ ทำให้นักลงทุนหลายคนจนในพริบตา และขณะเดียวกันมีนักลงทุนที่รวยขึ้นในพริบตาเช่นกัน สถานการณ์แบบนี้แหละที่ว่ากันว่า ต้องกล้าในช่วงที่คนอื่นกลัว
*ปรากฏการณ์เรื่อง sell in may ที่หวั่น ๆ กันนั้น อาจไม่มีก็ได้ เพราะผลประกอบการ บริษัทจดทะเบียน หรือ บจ.ที่แจ้งงบไตรมาส 1/2564 กันออกมา มากกว่าที่นักวิเคราะห์ประเมินกันไว้ค่อนข้างมาก มีโอกาสที่ภาพรวมจะเติบโตมากกว่า 100% จากไตรมาส 1/2563 และแนวโน้มไตรมาส 2 ก็น่าจะยังดีอยู่ เพราะผู้ประกอบการเองต่างมีประสบการณ์และรู้ว่าจะต้องปรับตัวเองอย่างไรเพื่อรักษารายได้ และอัตรากำไรเอาไว้ และประเด็นนี้จะช่วยหนุนดัชนีหุ้นไทย วิ่งขึ้นไปแตะระดับ 1,600 จุดได้ไม่ยาก และน่าจะเกิดขึ้นในช่วงไตรมาส 2 ปีนี้ แหละ กลุ่มที่แนะนำคือ ส่งออก TU CPF TFG กลุ่มสินค้าโภคภัณฑ์ NER STGT และกลุ่มที่กำไรจะยังคงเติบโตต่อเนื่อง เช่น BLA TQM JMART
*ASW  บมจ.แอสเซทไวส์ ราคาไอพีโอ 9.82 บาท  แต่ตอนนี้ราคาลงมาต่ำกว่าไอพีโอ ทั้งที่กำไรไตรมาส 1/2564 ออกมา 320 ล้านบาท เพิ่มขึ้นกว่า 361.8% เทียบช่วงเดียวกันของปีก่อน เห็นไหมว่า หุ้นตอนนี้มองแบบเหมารวมทั้งกลุ่มไม่ได้ ต้องดูหุ้นกันเป็นรายตัวไป ส่วน “กรมเชษฐ์  วิพันธ์พงษ์” CEO ต้องปลื้มแน่ล่ะเป็นธรรมดา พร้อมกับโชว์ Backlog มูลค่ากว่า 7,500 ล้านบาท และมั่นใจว่ารายได้ในปี 2564 จะเติบโตกว่า 20% ตามแผนงานที่วางไว้ และจะเน้นการสร้างผลการดำเนินงานเติบโต รวมทั้งการเปิดโครงการต่อเนื่อง
*TQM  บมจ.ทีคิวเอ็ม คอร์ปอเรชั่น ของกลุ่มพรรณนิภา  กำไรไตรมาสแรกออกมาสวยงามกว่า 210 ล้านบาท เพิ่มขึ้น 13-14% เป็นไปตามที่คาดกันไว้ หลังจากยอดขายประกันโควิด-19 ยังทะยาน ส่วนแนวโน้มไตรมาส 2 ผลประกอบการยังบวกต่อเมื่อเทียบกับไตรมาสเดียวกันของปีก่อน และไตรมาสก่อนหน้า จากยอดขายประกันโควิดที่บวกออปชั่นเพิ่มเรื่องการแพ้วัคซีนเข้าไป ข่าวว่า ขายดีมาก นี่ยังไม่รวมสินค้าประกันธรรมดา อย่างประกันรถยนต์อีกนะที่ยังคงเติบโตต่อเนื่อง บล.บัวหลวงให้ราคาเป้าหมายไว้กว่า 168.00 ล้านบาท ส่วน P/E ก่อนแจ้งงบฯ เฉลี่ย 40 เท่าปลาย ๆ หลังแจ้งงบน่าจะกดลงมาได้บ้าง
*วันนี้มาลุ้นกันว่า ศบค. จะเสนอให้ผ่อนคลายมาตรการต่าง ๆ บ้างหรือเปล่า หลังจากคุมเข้มมาแล้วกว่า 3 สัปดาห์ ท่ามกลางสถานการณ์ยังทรง ๆ  แต่อย่างที่เคยบอกว่า มาตรการด้านสาธารณสุข จะต้องดำเนินไปควบคู่กับมาตรการด้านเศรษฐกิจ ล่าสุดเห็นผู้ประกอบการต่างบ่นออกมาว่า โควิดรอบนี้ ขายของยากกว่าทุกรอบก่อนหน้านี้ หากมีมาตรการผ่อนคลาย ก็น่าจะส่งผลต่อหุ้นค้าปลีก ร้านอาหาร และโรงแรมบ้าง
*ธนาคารอาคารสงเคราะห์ (ธอส.) จัดงาน “ประมูลบ้านมือสองออนไลน์ผ่าน Application : G H Bank Smart NPA ลดล้างสต๊อกประจำเดือนพ.ค. วันศุกร์ 14 พ.ค. 64 เวลา 12.00-13.00 น. นำทรัพย์ NPA กว่า 960 รายการ มาเปิดประมูลขายด้วยราคาเริ่มต้นประมูลลดสูงสุด 40% จากราคาปกติ ราคาต่ำสุดเริ่มต้น 45,000 บาท พร้อมมอบส่วนลดเพิ่มอีก 10% จากราคาปิดประมูล เมื่อทำสัญญาและทำนิติกรรมภายในวันที่ 30 ก.ค. 64 รวมถึงได้เลือกใช้โปรโมชั่นผ่อนดาวน์ดอกเบี้ย 0% นานสูงสุด 48 เดือน หรือเทดาวน์แล้วยื่นกู้เลย มีสิทธิ์เลือกใช้โปรโมชั่นสินเชื่ออัตราดอกเบี้ย 0% ได้นาน 12-48 เดือน
*สมเจตน์ หมู่ศิริเลิศ เอ็มดี บมจ.ทุนธนชาต TCAP แจ้งกำไรงวดไตรมาสแรก 1,078 ล้านบาท ลดลงจากช่วงเดียวกันของปีก่อนที่มีบุ๊กกำไรพิเศษจากการขายหุ้นใน บริษัท อายิโนะโมะโต๊ะ (ประเทศไทย) จำกัด เข้ามา ส่วนเงินสดในมือตอนนี้มีเยอะ ล่าสุด จัดตั้ง “บริษัท ธนชาต พลัส จำกัด” เพื่อประกอบธุรกิจการให้สินเชื่อที่มีหลักประกัน (Asset-based Financing) ซึ่งเป็นการให้สินเชื่อธุรกิจระยะสั้นและระยะกลาง ที่มีหลักประกัน เพื่อเพิ่มสภาพคล่องให้กับลูกค้า และเป็นการสร้างผลตอบแทนเพิ่มขึ้นให้กับผู้ถือหุ้นของ TCAP ต่อไปในอนาคต โดย TCAP จะถือหุ้น 100% เริ่มเปิดดำเนินธุรกิจได้ภายในเดือนพ.ค.นี้